Það er vor í lofti, hvað sem líður tíðarfarinu. Fyrstu heiðlóur vorsins birtust í gær. Farfuglarnir flykkjast nú til landsins en sífellt fleiri eiga hér vetrarstöðvar.
Fuglaathugunarstöð Suðausturlands greindi frá því í gær að fyrstu heiðlóurnar hefðu sést. Það eru þó fleiri vorboðar komnir til landsins, en þar má nefna til dæmis álftir, sílamáv, grágæsir, blesgæsir, og heiðagæsir, skógarþresti og skúm.
Tjaldurinn er yfirleitt einna fyrstur farfuglanna hingað til lands, en fyrsti tjaldurinn sást óvenju snemma í ár. Sölvi Rúnar Vignisson, líffræðingur hjá Þekkingarsetri Suðurlands, hefur fylgst með komu fuglanna.
Það er til dæmis álftin, tjaldurinn, sílamávurinn þetta eru svona hvað frægustu dæmin fyrir þá fugla sem eru snemma á ferðinni. Eins og sílamávurinn er oft kallaður vorboðinn hrjúfi. En hann er fyrst að sjást í svona janúar, febrúar. Við erum með einn stakan tjald í Hvalfirði sem bætti metið sitt. Hann var með metið í fyrra en, 18. febrúar, en bætti það um tvo daga í ár. Hann mætti á óðalið sitt 16. febrúar, sem er langt á undan öllum öðrum.
Sölvi segir það geti reynst erfitt að skrásetja komur tiltekinna tegunda hingað til lands, þar sem margir stofnar séu orðnir blandaðir. Það er að segja, hluti þeirra hafi hér vetrarstöðvar en hluti þeirra fljúgi suður á bóginn að hausti. Það á til dæmis við um vorboðann ljúfa, skógarþröstinn, en hópar hans hafa hér vetrarsetu.
Það er svolítið mismunandi milli ára en við teljum samt að þetta sé breyting á kerfinu sem er að gerast núna í raun útaf hlýnandi loftslagi og aðstæður eru að breytast á Íslandi. Þannig að þessir farfuglar hafa í raun möguleikann á því að þreyja þorrann yfir veturinn á Íslandi.
